Foto’s: Londen se smalste huis nou te koop(Foto: Tolga Akmen/AFP) Tussen ŉ dokter se spreekkamer en ŉ bedrywige haarsalon word Londen se smalste huis as ŉ vertikale streep donkerblouverf uitgeken. Die ongewone eiendom in Shepherd’s Bush in die weste van die stad wat oorspronklik ŉ Victoriaanse hoedewinkel met ŉ pakhuis en verblyf op die boonste verdieping was, is in die laat 19de of vroeë 20ste eeu gebou. Op sy smaltse ent is dié huis slegs 1,6 m breed. Terwyl die kombuis die smalste vertrek is en aan die ent van die grondvloer geleë is, is daar ook ŉ leefarea wat byna dubbel so groot is. Die oorspronklike winkel op die grondvloer is nou in ŉ ontvangsarea omskep en word met die eerste verdieping verbind deur spiraaltrappe. Die huis het steeds sy oorspronklike glaswinkelfront met ŉ lamp in die vorm van ŉ bolhoed. (Foto: Tolga Akmen/AFP) Die slaapkamer en studeerkamer op die eerste verdieping kyk uit oor die dakke en skoorsteenpotte van Wes-Londen, terwyl die spiraaltrappe na die badkamer op die tweede verdieping lei. Die hoofslaapkamer is op die derde verdieping en is slegs toeganklik deur ŉ luik wat deur die vloer oopmaak. Die ingeboude bed strek van muur-tot-muur. Die huis is onlangs op die mark gesit vir £950 000 (meer as R19 miljoen). David Myers, assistent-verkoopsbestuurder van Winkworth-eiendomsagente, sê die huis is beslis sy prys werd aangesien dit ŉ unieke deel van Londen se geskiedenis is. “Die huis is vir ŉ jong paartjie of individu wat die skoonheid daarvan raaksien en dit gaan opraap.” – AFP